Felisete

Felisete (, dzimusi ap 1960. gadu Parīzē, mirusi 1963. gada beigās) bija pirmais kaķis, kas lidoja kosmosā (1963. gadā). Melnbaltā kaķene Felisete ir vienīgā savas sugas pārstāve, kuras veiksmīgs lidojums kosmosā ir zināms.

 Lidojums un pētījumi 
Kaķeni kosmosā 1963. gada 18. oktobrī 8:09 palaida Francijas Aeronautikas medicīnas pētniecības un apmācības centrs (CERMA). Nesējraķete Véronique AGI, kas pirms tam jau bija izvedusi kosmosā žurkas, pacēlās no Hamagiras kosmodroma Alžīrijā un pacēlās 160 km augstumā, kaķenei piedzīvojot līdz 9,5 g pārslodzi, bet pēc tam bezsvara stāvokli. Kapsula ar šauro konteineru, kurā bija ievietota kaķene, atdalījās no palaišanas raķetes. Pēc tam kapsula ar izpletni nolaidās uz zemes, kur to savāca glābšanas komanda. Kopā lidojums ilga 13 minūtes.

Raķetes, kura bija izstrādāta uz vācu V-2 bāzes, palaišana notika militāri nervozos apstākļos - kosmodroms atradās pie konfliktējošo Alžīrijas un Marokas robežas, un Maroka gatavojās iebrukumam. Kosmodroma vadība steidzīgi izsauca perimetra apsardzei Ārzemnieku leģionu.

Felisetes smadzenēs tika implantēti elektrodi, lai lidojuma laikā uzraudzītu tās stāvokli,Video FRANCE LAUNCHING THE FIRST CAT IN SPACE, Felicette. un lidojuma laikā smadzenēm un kājai tika pielietoti elektriskie impulsi, lai stimulētu reakcijas.Dougherty, K.; Jung, P.; Serra, Jean-Jacques (October 2018). "Félicette, the only space cat". International Astronautical Congress. Pēc lidojuma tā tika nogādāta CERMA, kur to pētīja divus līdz trīs mēnešus, bet pēc tam nonāvēja tuvākai izpētei. Šis fakts tika slēpts no sabiedrības, kura jau tāpat bija sašutusi par kaķenei smadzenēs iedzīvinātajiem elektrodiem, kuri bija redzami uz viņas galvas oficiālajā fotogrāfijā.

Sākotnēji, lai izslēgtu personīgas jūtas pētījumā, visiem kaķiem, kas tika gatavoti Francijas kosmosa programmai, netika doti vārdi un Felisete, dzimusi bez vārda uz ielas un vēlāk kopā ar citām "kaķstronautēm" () nopirkta no tirgotāja, tolaik saucās C341. Pēc lidojuma britu prese dzīvnieku nosauca par "astrokaķi", un pēc tam tam tai tika dots vārds Felisete.

Galu galā līdz Francijas astronauta lidojumam ar savas valsts raķeti tā arī lieta nenonāca.

 Citi kaķi kosmosā 
1963. gada 24. oktobrī CERMA mēģināja vēlreiz palaist citu kaķeni kosmosā, taču notika nesējraķetes avārija. Kapsula tika atrasta ātri, taču sasniegt to izdevās tikai divas dienas vēlāk, un kaķene jau bija mirusi.

Izplatīta leģenda apgalvo, ka franču kaķis Fēlikss bijis pirmais kaķis kosmosā, un tas pat bija attēlots uz vairākām Frankofonijas valstu pastmarkām, kas veltītas kosmosa izpētei (Komoras 1992. gadā, Čada 1997. gadā un Nigēra 1999. gadā). Citas versijas apgalvo, ka Fēlikss izbēga no laboratorijas tieši pirms palaišanas, un viņa vietu ieņēma Felisete. Tomēr kaķus kā nemierīgākus par kaķenēm starp potenciālajiem astronautiem neiekļāva. Kosmosa lidojumiem tika gatavotas 14 kaķenes, un ir pilnīgi iespējams, ka tā, kuras fotogrāfijas kā "Fēlikss" tika publicētas laikrakstos, bija starp tiem, taču nevienam no dzīvniekiem netika dots vārds. Vienīgā laboratorijas kaķene, kas saņēma vārdu, bija Skūbija Dū, kurai implantētie elektrodi tika izņemti bojājumu dēļ, un tā palika laboratorijā kā parasts mājdzīvnieks. C341 tika izvēlēta, jo viņa bija no visām visvieglākā un mierīga rakstura. Palikušie vairs nevajadzīgie kaķi tika nonāvēti.

Pirmās zināmās plānošanas gods par kaķa lidojumu kosmosā pieder Brazīlijai. 1958. gadā vietējie studenti no kara laika pārpalikumiem par 1500$ uzbūvēja primitīvu raķeti, un Brazīlijas armija solījās palaist kaķi Flamengu un to atgūt pēc kritiena jūrā. Tomēr brazīliešu un ASV dzīvnieku aizstāvji sacēla vētru, un reputācijas labad valdība no šīs idejas atteicās.

2013. gadā Irānas Kosmosa aģentūra izplatīja ziņu, ka Irāna varētu nosūtīt kosmosā persiešu šķirnes kaķi, bet šī vēsts, ievērojot iepriekšējās apšaubāmās ziņas no šī avota, tika uztverta skeptiski un neguva turpinājumu.

 Piemiņa 
2017. gadā londonietis Metjū Seržs Gajs, nejauši uzzinājis par Felisetes tobrīd praktiski aizmirsto lidojumu un likteni, sarīkoja līdzekļu vākšanu Felisetes bronzas statujas izveidei, kura tagad novietota Starptautiskajā Kosmosa Universitātē netālu no Strasbūras. Parīzē neizdevās atrast vietu, kas pieņemtu šo statuju, kas attēlo uz globusa sēdošu augšup raugošos kaķeni.

2019. gadā Tulūzas Pola Sabatjē universitātes studenti izveidoja observatoriju, ko nosauca Felisetes vārdā.

 Atsauces 

 Ārējās saites 

Kategorija:Dzīvnieki kosmosā
Kategorija:Francijas kosmonautika
Kategorija:Kaķi